Mag ons nie nét bid nie... | Maroela Media
Louise Botha* skryf:
Ek kyk na foto's van droogte op sekere groepe op sosiale media. Dan lees ek mense se kommentaar daarop: "sterkte, ons dink aan julle", "ons sal vir julle bid", "lees hierdie Bybelvers". Dis pragtig, regtig dit is. Maar tog kan ek nie help om te wonder is dit al wat ons kan doen nie?
Het jy al in die veld gery en die lammers, wat jy en jou kinders elke dag gevoer het omdat hulle nie genoeg melk by hul ma gekry nie, is maer, uitgeteer en gaan heel moontlik nie die volgende sonsopkoms sien nie? Het jy al 'n dier moes skiet wat ly, uitgeteer van honger, wat na jou toe aangekruip kom met 'n smeking in sy oë en weet daar is niks maar niks om hierdie dier te gee om te vreet nie, niks? Het jy in sy oë gekyk en die pyn gesien en so hard gehuil en gesmeek by die Here en gesien hoe jou trane val op die grond en dan gesien hoe die grond daardie druppels opslurp? Het jy al gekyk na jou plaaswerkers en geweet hulle het jare lank saam jou hard gewerk en hul toekoms is net so onseker soos joune, hulle wie se sweetdruppels ook geploeg lê tussen hierdie dor lande?
Het jy van jou diere eintlik moes weggee net omdat jy wil nie hê hulle moet langer vrek van die honger nie? Terwyl jyself geen kos in die huis het nie, vir wie gee jy kos, jou diere of jou kinders? Het jy al voor 'n koskas gestaan en geweet môre is daar nie kos in die huis nie? Het jy al die balju in die oë gekyk en geweet dat tussen hom en 'n paar ure is jy 'n paar besittings kwyt, waarvoor jy so hard gewerk het? Het jy al jou bankbestuurder in die oë gekyk en net gehuil, want jy self weet nie wat om verder meer te verduidelik nie?
Het jy al 'n oproep gekry en moes aanhoor dat 'n boer in jou distrik, wat nie meer langer kon aangaan met die droogte wat elke bietjie laaste hoop uit jou siel tap nie, sy eie lewe geneem het? Het jy? Het jy sy vrou en kinders op sy begrafnis gesien en gedink "Here wat sê mens vir hulle?". Het jy al woordeloos voor 'n dor veld gestaan waar nie eens meer 'n bossie groei nie, waar tussen die blou wolklose lug en die dor grond, alle lewe weggekwyn het? Dis woestyn, Here, dis woestyn?! Wat bid mens? Hoe bid mens, jy voel dan leeg, dor, dors, net soos jou lande?
Het jy al 'n tyd saam mense van Boere in Nood deurgebring? Gesien daar is 116 boodskappe op haar foon, wat sy probeer om almal te antwoord terwyl sy probeer om vervoer te reël? Het jy elke dag foto's van diere wat gevrek het op jou foon gekry, boere wat huil, boere wat smeek, boere wat stukkend is, groot manne wat snik soos hulle huil, het jy? Weet jy wat om te antwoord vir so 'n boer terwyl jy weet daar is soveel bale voer wat geskenk is maar dit kan nie na daardie boer vervoer word nie, want daar is nie fondse vir vervoerkostes nie?
Het jy wakker gelê snags en aan hierdie boere, hul gesinne, hul werkers en hul diere gedink? Jy sien foto's van mense wat skenk en is dankbaar, maatskappye wat vervoer reël en is dankbaar, maar net 'n rukkie later is daar nog 'n dier wat vrek, nog 'n boer wat huil, nog 'n maag wat leeg is, nog 'n boer wat moedeloos is.
Nou vra jy, wat moet mens dan antwoord? Ek weet nie wat antwoord mens nie? "Ek dink aan jou" sit nie kos op die tafel nie? Maar ek wil wel sê dat God ons as mens 'n hart gegee het, ons het dalk nog nie in daardie mense se skoene gestaan nie. Maar ons kan help! Hoe? Ons kan iets doen, ja jy, jy kan! Versprei die woord, die nood, moenie dat mense vergeet daar is nog steeds droogte in ons liewe Suid-Afrika nie!
Raak betrokke by organisasies wat boere help, soos Boere in Nood. Gee een van jou luukshede prys in 'n maand, daardie R300 vir uiteet, of daardie R100 vir 'n Pizza. Of selfs daardie R14 vir 'n gaskoeldrank. Gaan so min kan help? Ja dit kan! Dis dalk 'n druppel aan die emmer, maar baie druppels maak die emmer vol, is dit nie so nie?
Is daar 'n boer naby jou waar jy sien sy land is dor? Ry en vat vir hulle 'n ete, of gaan praat met sy kinders se skoolhoof en hoor of jy 'n klein bedraggie kan skenk wat kan help skoolgeld betaal. Maak 'n groep mense bymekaar en gaan na hom en sy plaaswerkers en gaan bedien hulle, bid vir hulle, vat vir hulle iets lekker saam om te eet, neem vir 'n paar minute die dor uit hul harte en skenk 'n bietjie vreugde, al is dit net vir 'n paar minute. Wys vir iemand daar is mense wat saam met hulle staan, wys dit, moenie dit net sê nie. Maak jou kerk, waarvan jy 'n lidmaat is, bewus van die nood, neem 'n spesiale kollekte op. Doen 'n muntlegging by skole. Maak al jou sente bymekaar en vra al jou vriende en familie ook en betaal dit maandeliks oor. Die droogte is nog nie verby nie!
Ek weet baie mense is finansieël nie daartoe in staat nie, ek weet die beste wat jy kan doen is gebed. Ja, gebed verander sake, maar almal weet ook al reën dit dadelik, is die veld nie dadelik groen nie. Dit reën nie voer nie, dit reën wel hoop, hoop dat dit weer sal reën en weer en weer en weer!
Mag ons nie net bid, maar ook doen! Mag ons…
*Dit is 'n skuilnaam.
droogte Hulp landbou plaas
Kan Suid-Afrika gered word?
My hart gaan uit na ons boere – veral met die droogte en plaasmoorde. MAAR! Wat van sakemanne wat deur dieselfde pyne gaan??? Sakemanne wat enkelouers in die oê moet kyk en hul laaste salaris betaal, want produkte word goedkoper ingevoer as wat dit plaaslik geproduseer kan word, kontrakte is verloor agv BBBEE, vakbonde wat druk op jou plaas om onproduktiewe werkers se lone/salarisse te verhoog, arbeidswetgewing wat sleg werkers beskerm, ens. ens. Kinders van sakemanne wat in die buiteland gaan werk, want die AA-teikens het nie plek vir wit seuns en dogters om die korporatiewe leer in hul eie… Lees meer »
Ek was al lank sonder kos vanweë onstandighede buite my beheer, toe ek hulp gevra het het mense die deure in my gesig toegeslaan. Toe ek baie maer geword het, het die mense geskinder dat ek 'n eetversteuring het. Toe ek gehuil het omdat my hondjie besig was om te sterf het die mense geskinder dat ek drink is. Toe ek 'n prokureur op skuld gaan sien het, het hy my 'n testament laat opstel waarin hy my sake sou behartig as ek sterf. Al daardie mense sit in die kerk. Vra eerder vir God om hulp en vertrou Hom.… Lees meer »
Het die boere al daaraan gedink om van hulle beleggings los te maak en self 'n slag kos vir hul diere te koop? Het hierdie sukkelende boere al daaraan gedink om nie so baie diere aan te hou nie as hulle sien hulle gaan nie, sonder lenings en aalmoese, vir die diere kan sorg nie (en ons preek vir Afrika)? Het ons boere al daaraan gedink dat hulle eintlik sakemanne is wat moet kan beplan vir ten minste een maer jaar? Is dit nie dalk sonde om so te 'spog' oor die droogte op hul plase en mekaar uit moed… Lees meer »
Ek stem saam met E.M. Ekself was nog nie in so 'n posisie nie maar was betrokke by mense vir wie ek net nie meer kon hulp bybring nie maar toe ek vir 'n baie gelowige getroue kerkmens vra om my te help het hy eenvoudig gese hy gee vir die kerk. Ek wou weet WIE IS DIE KERK? Die antwoord: Mense van die Skrif.
John, ek stem nogal saam met jou, maar die probleem is hier dat as die boere nie produseer nie ly die hele land daar onder. Besigheid mense wat bankrot gaan se inpak is gewoonlik veel laer as wanneer ons droogte het. Maar in een opsig stem ek baie saam. Wat het die boere vir die afgelope jare vir die gemeenskappe gedoen? Die gevoel wat ek van die artikel gekry het is dat die blankes mekaar moet help, maar help die boere ook as daar volop is of word daar net meer wins gemaak? Die boere wat hulle deel gedoen het,… Lees meer »